[{"text_idx": "#000002", "text": "Mae pob un ohonom ni yn unigryw a rydym yn meddwl, yn prosesu gwybodaeth ac yn cyfathrebu mewn amryw o ffyrdd gwahanol.\nYn ystod Wythnos Cenedlaethol Niwroamrywiaeth, dyma gyfle i ni ddathlu\u2019r harddwch sydd mewn gwahaniaeth, i godi ymwybyddiaeth am yr heriau a\u2019r doniau sy\u2019n dod law yn llaw gyda niwroamrywiaeth a sut i gefnogi ein ffrindiau ac eraill o\u2019n cwmpas.\nNiwroamrywiaeth yw\u2019r term sy\u2019n cael ei ddefnyddio ar gyfer amryw o bethau, gan gynnwys Dyslecsia, Awtistiaeth ac ADHD. Yn o\u0302l y wefan , mae oddeutu 15-20% o\u2019r boblogaeth yn niwroamrywiol ac felly mae\u2019n ddigon posib eich bod chi\u2019n adnabod unigolion sydd a\u0302 chyflwr niwroamrywiol, boed nhw yn eich ysgol neu\u2019n perthyn i chi."}, {"text_idx": "#000003", "text": "Efallai y byddwch chi wedi gweld ar y cyfryngau cymdeithasol, yn bennaf TikTok ac Instagam, fod sawl trafodaeth am niwroamrywiaeth yn ddiweddar a fideos yn cael eu uwchlwytho gyda negeseuon fel; \u201cEfallai fod gennyt ADHD os - \u201d neu \u201cDyma ddydd ym mywyd person gydag Awtistiaeth\u201d. Yn y fideos byr yma, maent yn egluro eu symptomau a sut mae hyn yn effeithio ar eu bywydau o ddydd i ddydd.\nMae\u2019r fideos yma yn gallu bod o gymorth i nifer ond, fel sawl cynnwys ar y cyfryngau cymdeithasol, mae\u2019n rhaid ymdrin a\u0302\u2019r rhain yn bwyllog iawn. Mae\u2019r cynnwys yn gallu bod yn destun poendod ac yn peri gofid i rai.\nBydd rhai yn adnabod y symptomau sy\u2019n cael eu trafod arlein yn eu hunain ac efallai bydd rhai yn mynd ymlaen i dderbyn diagnosis proffesiynol. Mae canfod diagnosis proffesiynnol yn bwysig er mwyn sicrhau eich bod chi a\u2019r rhai o\u2019ch cwmpas yn gwybod sut i ymdrin a\u0302 hyn a sut i gefnogi."}, {"text_idx": "#000004", "text": "Mae ambell un yn adnabod y symptomau yn eu hunain ddim yn mynd ymlaen i ganfod diagnosis proffesiynol ac yn cadw eu poendod i\u2019w hunain. Mae hyn yn broblem, oherwydd mae\u2019n gallu golygu fod unigolion yn dioddef yn ddiangen. Efallai fod unigolyn niwroamrywiol heb ddiagnosis yn methu allan ar fynediad i gymorth addas.\nMae\u2019n bwysig siarad gyda rhywun os fyddwch chi\u2019n poeni ac mae\u2019n bosib fod gan eich ysgol di\u0302m bugeiliol sy\u2019n gallu cynnig arweiniad. Mae\u2019n bosib mynd i\u2019r meddyg teulu os ydych chi\u2019n credu bod rhai o\u2019ch symptomau yn symptomau niwroamrywiol. Efallai y cewch chi ddiagnosis ac yna\u2019n derbyn y cymorth priodol gan gynnwys cymorth addysg. Ar y llaw arall, os na fyddwch chi\u2019n derbyn diagnosis wrth ymweld a\u0302 meddygon proffesiynol, gallai hynny roi mymryn o dawelwch meddwl i chi."}, {"text_idx": "#000005", "text": "Tybed, ydach chi\u2019n adnabod unigolyn niwroamrywiol?\nMae\u2019n gallu bod yn anodd gwybod sut i gefnogi ein ffrindiau. Efallai na fydd eich ffrind eisiau trafod gyda chi, ac mae hynny\u2019n iawn. Yn yr achos yma, rhowch amser ac amynedd iddyn nhw.\nCofiwch, rydym ni i gyd yn wahanol. Mae hyn yn wir hefyd am unigolion sydd yn niwroamrywiol. Mae\u2019n bosib eich bod chi\u2019n adnabod mwy nag un person gyda ADHD, er enghraifft, ond fydd y bobl yno\u2019n hollol wahanol i\u2019w gilydd o ran eu doniau a\u2019u heriau.\nMae\u2019n bwysig hefyd cofio mai nid gwendid ydi niwroamrywiaeth. Mewn gwirionedd, mae unigolion niwroamrywiol yn edrych ar y byd mewn ffyrdd gwahanol, yn greadigol mewn ffyrdd gwahanol ac yn gallu cynnig safbwyntiau pwysig iawn fydd eraill heb ei ystyried."}, {"text_idx": "#000006", "text": "Rydym ni i gyd yn gwybod fod rhannu problem gydag eraill yn hanneru\u2019r broblem honno. Os ydych chi\u2019n poeni, am niwroamrywiaeth neu unrhyw gyflwr neu cynnwys digidol arall, mae\u2019n syniad da i siarad gydag oedolyn rydych chi\u2019n ei drystio."}]